Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Dikjarazzjoni konġunta mill-President tal-Kummissjoni Ewropea Jean-Claude Juncker, il-Prim Ministru tar-Rumanija Viorica Dăncilă , is-Segretarju Ġenerali tal-Konfederazzjoni Ewropea tat-Trade Unions Luca Visentini u l-President ta' BusinessEurope Pierre Gattaz. Is-suġġett prinċipali tas-Summit Soċjali Tripartitiku kien “Għal Ewropa aktar b'saħħitha, magħquda u li tħares 'il quddiem”. Id-diskussjonijiet żvolġew madwar tliet sottotemi: · 50 sena ta' mobbiltà tax-xogħol – nagħmlu l-aħjar użu tal-moviment liberu tal-ħaddiema għal swieq tax-xogħol li jiffunzjonaw tajjeb · Inġibu l-investimenti f'Suq Uniku aktar profond u ġust · Nibnu fuq il-Bidu Ġdid għal Djalogu Soċjali biex jifforma d-dinja l-ġdida tax-xogħol. Il-President tal-Kummissjoni Ewropea, Jean-Claude Juncker enfasizza: “F'dawn l-aħħar erba' snin, il-prijoritajiet soċjali erġajna tajniehom l-importanza li ħaqqhom - filwaqt li poġġejniehom fil-qalba tal-aġenda Ewropea. Inħolqu 12-il miljun impjieg. Il-livell tal-impjiegi jinsab f'għoli rekord. Il-qgħad jinsab fl-aktar livell baxx mill-bidu tas-seklu. Bil-proklamazzjoni tal-Pilastru Ewropew tad-Drittijiet Soċjali, issa ġew adottati 25 inizjattiva fil-qasam soċjali proposti mill-Kummissjoni. Il-ħaddiema stazzjonati se jiksbu l-istess paga għall-istess xogħol fl-istess post. Il-ġenituri u l-carers se jkollhom opportunitajiet ġodda biex isibu bilanċ bejn ix-xogħol u l-ħajja privata. Miljuni ta' ħaddiema se jkunu infurmati aħjar dwar id-drittijiet tax-xogħol u l-protezzjoni soċjali tagħhom, u jkunu protetti aħjar minn sustanzi kimiċi li jikkawżaw il-kanċer. Qed titwaqqaf Awtorità Ewropea tax-Xogħol. Inħeġġeġ lil kulħadd biex jibni fuq dan il-progress u jkompli jsaħħaħ l-Ewropa Soċjali fix-xhur u s-snin li ġejjin.” Min-naħa tal-presidenza b'rotazzjoni, il-Prim Ministru tar-Rumanija, Viorica Dăncilă, enfasizzat: “Il-Presidenza Rumena tal-Kunsill tal-UE hi ffukata fuq il-koeżjoni, bħala valur Ewropew komuni, għal Unjoni sigura, dinamika u b'saħħitha, f'ambjent internazzjonali li dejjem jinbidel u li joffri sfida. L-isforzi tal-Presidenza għandhom l-għan li jipproteġu d-drittijiet taċ-ċittadini Ewropej filwaqt li jappoġġjaw l-ambjent tan-negozju. L-għaxar snin li ġejjin se jaraw trasformazzjonijiet profondi tal-ekonomija u s-soċjetà tagħna mmexxija mid-diġitalizzazzjoni u mid-dekarbonizzazzjoni. Dawn it-trasformazzjonijiet se jġibu magħhom sfidi u opportunitajiet essenzjali għall-futur tal-Ewropa, il-konsolidazzjoni interna tagħha, kif ukoll għall-infurzar tal-pożizzjoni tagħha bħala attur globali. F'dan il-kuntest, irridu niffukaw fuq investimenti mmirati sew u l-iżvilupp u l-adattament kontinwi tal-ħiliet tal-ħaddiema. Il-mobbiltà tal-forza tax-xogħol, bħala waħda mil-libertajiet fundamentali tal-Unjoni, trid tkun appoġġjata b'mekkaniżmi artikolati sew li jsostnu l-mudell soċjali Ewropew. Riformi bħal dawn iridu jinvolvu s-sħab soċjali Ewropej. Is-Summit tal-lum irrifletta l-kumplessità tal-isfidi li l-Unjoni tagħna teħtieġ tiffaċċja, iżda enfasizza wkoll ir-rieda tal-partijiet ikkonċernati kollha li jaġixxu flimkien biex jibnu futur Ewropew prosperu.” Is-Segretarju Ġenerali tal-Konfederazzjoni Ewropea tat-Trade Unions (KETU), Luca Visentini, qal: “L-UE mhux qed jirnexxilha tiżgura li x-xogħol jiggarantixxi għajxien deċenti. Hemm ħtieġa urġenti biex il-kontinent tagħna nagħmluh post aħjar fejn il-ħaddiema jgħixu u jaħdmu. Is-soluzzjoni tinsab f'aktar investiment pubbliku u privat, politika industrijali reali, tassazzjoni progressiva u ġusta mingħajr evażjoni jew evitar fuq skala kbira, u li tippermetti, f'kull Stat Membru, li n-negozjati bejn l-impjegaturi u t-trade unions iżidu l-pagi, jagħtu spinta lill-produttività u jindirizzaw l-inugwaljanza. Dan ifisser ukoll ġestjoni proattiva tat-trasformazzjoni diġitali u tad-dekarbonizzazzjoni tal-ekonomija tagħna sabiex ħadd u l-ebda reġjun ma jibqa' lura.” Il-President ta' BusinessEurope, Pierre Gattaz, li jirrappreżenta lill-impjegaturi, (BusinessEurope, CEEP, UEAPME) qal: “L-UE qed taqa' lura fl-abbiltà tagħha li tiżviluppa kumpaniji minn ta' quddiem fid-dinja. L-irkupru miexi bil-mod. Hemm ħtieġa urġenti biex il-kontinent tagħna nagħmluh post aħjar fejn tibda negozju u tkabbru. Is-soluzzjoni tinsab fil-ħolqien ta' ambjent favorevoli għan-negozji b'servizzi effiċjenti ta' interess ġenerali li jrawmu aktar investimenti privati u pubbliċi. Jenħtieġ li jitwettqu riformi li jsaħħu t-tkabbir u l-impjiegi nazzjonali, tiżdied il-produttività, li jkun hemm politika industrijali aktar strateġika, l-SMEs jiġu integrati fil-ktajjen tal-valur Ewropej u globali u fl-aħħar isir diskors dwar it-tlestija tas-Suq Uniku. Dan ifisser ukoll li nappoġġjaw it-trasformazzjoni diġitali tal-ekonomija tagħna u nippromwovu l-innovazzjoni u l-investimenti fl-iżvilupp tal-ħiliet għaliex dan huwa essenzjali jekk irridu li jkollna tkabbir sostnut u inklużiv fil-futur.” Kuntest Is-Summit Soċjali Tripartitiku jiltaqa' darbtejn fis-sena, qabel il-Kunsilli Ewropej tar-rebbiegħa u tal-ħarifa. Din hija opportunità għal skambju kostruttiv ta' fehmiet fost il-mexxejja tal-organizzazzjonijiet tal-ħaddiema u tal-impjegaturi Ewropej, il-Kummissjoni Ewropea, il-Kunsill Ewropew, il-Kapijiet ta' Stat jew ta' Gvern tal-UE, u l-Ministri tal-Impjiegi u l-Affarijiet Soċjali mill-pajjiżi li jkunu qegħdin jospitaw il-Presidenzi attwali tal-Kunsill tal-UE u dik li jmiss. Aktar informazzjoni dwar din l-edizzjoni tas-Summit Soċjali Tripartitiku tinsab hawn.